La V Sant Silvestre de Llíria arriba un any més amb molta solidaritat
19 de desembre de 2017

La Sant Silvestre Solidària que organitza l'Ajuntament de Llíria, celebra la seua cinquena edició el pròxim dia 28 per a donar de nou un exemple de solidaritat i amor per l'esport.

L'eixida d'una de les proves més divertides de l'any serà des de la plaça Major a les 20 hores, amb un recorregut de 3 quilòmetres per una gran causa: la recollida d'aliments per a Cáritas de Llíria i l'ONG Siempre Contigo.

A més de la part solidària, els corredors podran gaudir de l'aspecte lúdic i esportiu de la carrera, que també tindrà la seua recompensa. La Federació del Comerç de Llíria lliurarà premis especials als millors corredors, millor disfressa individual i millor vestimenta grupal, que consistiran en uns vals de compra per a canviar en els comerços federats.

Els participants, de totes les edats i categories, podran realitzar la inscripció lliurant un quilo d'aliments no peribles en diferents punts de la localitat fins al dia 27: l'oficina de l'àrea d'Esports en el Pavelló Pla de l’Arc, en el Espai Jove o en la piscina coberta municipal. De la mateixa manera, podran fer-ho en els comerços locals Ferreteria Els Reixes, Carnisseria Villanueva, Forn Santa Ana, Avantours, Sport Moros i Caixa Popular.

El dia de la carrera, les inscripcions es duran a terme en la porta de l'ajuntament, des de les 18.30 hores fins a vint minuts abans de l'inici.